**4. ZADARSKI LINGVISTIČKI FORUM**

**Istraživačke metode u primijenjenoj lingvistici**

9. i 10. lipnja 2017., Zadar, Hrvatska

**PRVA OBAVIJEST**

Odjel za lingvistiku Sveučilišta u Zadru 9. i 10. lipnja 2017. godine organizira znanstvenu radionicu pod nazivom **4. ZADARSKI LINGVISTIČKI FORUM:** **Istraživačke metode u primijenjenoj lingvistici**. Radionica je namijenjena doktorskim studentima lingvistike i srodnih studija (kroatistika, slavistika, anglistika, germanistika, talijanistika itd.), ali i ostalim doktorskim studentima koji se u svojim istraživanjima bave jezikom. Sudjelovati mogu i studenti diplomskih studija, koji svoja istraživanja mogu predstaviti samo u obliku postera.

Tijekom radionice sudionici će imati priliku slušati pozvana predavanja o metodama lingvističkih istraživanja kao i sudjelovati u radionicama o etičkim pitanjima u istraživanjima te o pretraživanju lingvističke literature. Sudionici će moći izložiti teme svojih disertacija ili prikazati jedno od svojih istraživanja te s iskusnim istraživačima raspravljati o metodološkim problemima s kojima su se susreli tijekom svojih istraživanja. Dobrodošla su izlaganja u kojima se primjenjuju neke od istraživačkih metoda – ankete, eksperimenti, studije slučaja, etnografska istraživanja, akcijska istraživanja i ostali pristupi.

Poseban naglasak bit će na metodologiji istraživanja u primijenjenoj lingvistici – tj. na metodologiji istraživanja dvojezičnosti i višejezičnosti, usvajanja prvog, drugog i trećeg jezika, pedagogije jezika, jezičnog planiranja i jezičnih politika, analize diskursa – područjima koja su posebno zanimljiva mnogim doktorandima.

POZVANI IZLAGAČI (naslovi predavanja naknadno):

prof. dr. **Kees de Bot**, Sveučilište u Groningenu, Nizozemska

dr. sc. **Stela Letica Krevelj**, Filozofski fakultet Sveučilišta u Zagrebu

PRIJAVE ZA SUDJELOVANJE:

Zainteresirani sudionici mogu se prijaviti za sudjelovanje u dvjema kategorijama: (1) izlaganje i (2) poster. Izlaganje podrazumijeva formalno predstavljanje originalnog istraživanja u trajanju od najviše 20 minuta (15 minuta za izlaganje i 5 minuta za raspravu). Posteri nude priliku za predstavljanje istraživanja i raspravu u individualiziranijem, neformalnijem okruženju, a posebice su prigodni za predstavljanje istraživanja koja su u tijeku, terenskih istraživanja te za predstavljanje rezultata empirijskih istraživanja koji se mogu vizualno uobličiti (grafikoni, slike, tablice i sl.).

Službeni jezici radionice su engleski i hrvatski. Za prijavu na konferenciju potrebno je poslati sažetak rada (300 – 500 riječi). Sažetak mora biti ili samo na engleskom jeziku ili na hrvatskom i engleskom. Svaki autor može se prijaviti samo s jednim radom, no jedan rad može imati više autora. Prije prijave sažetke je potrebno jezično urediti jer neće biti naknadno lektorirani. Svi prihvaćeni sažetci bit će objavljeni u knjižici sažetaka koja će biti dostupna u tiskanom i elektroničkom obliku.

Za prijavu potrebno je ispuniti obrazac koji se nalazi na internetskim stranicama Zadarskog lingvističkog foruma (<http://zadarskilingvistickiforum.blogspot.com/>).

Krajnji rok za prijavu izlaganja ili postera je 1. ožujka 2017. Obavijest o prihvaćanju sažetka prijavljeni će dobiti najkasnije do 15. ožujka 2017. Internetska registracija sudionika bit će otvorena od 15. ožujka 2017. do 1. svibnja 2017. Prijave za slušače otvorene su do 1. lipnja 2017.

Svi sudionici radionice dobit će potvrdu o sudjelovanju na temelju koje će na svojim matičnim ustanovama moći zatražiti dodjeljivanje ECTS bodova.

Kotizaciju u iznosu od 200 kuna (25 eura) potrebno je uplatiti prilikom internetske registracije, a potvrdu o uplati potrebno je predočiti na dan radionice. Na sam dan radionice neće biti moguće platiti kotizaciju.

Sve dodatne informacije o **4. ZADARSKOM LINGVISTIČKOM FORUMU: Istraživačke metode u primijenjenoj lingvistici**, uključujući obrazac za prijavu i kontakte, možete pronaći na internetskoj adresi Zadarskog lingvističkog foruma:

<http://zadarskilingvistickiforum.blogspot.com/>

ORGANIZACIJSKI ODBOR:

Dario Lečić, Odjel za lingvistiku, Sveučilište u Zadru – koordinator Organizacijskog odbora

Marijana Kresić, Odjel za lingvistiku, Sveučilište u Zadru

Klara Bilić Meštrić, Hrvatski studiji, Sveučilište u Zagrebu

Frane Malenica, Odjel za anglistiku, Sveučilište u Zadru

Darko Matovac, Croaticum, Odsjek za kroatistiku, Filozofski fakultet, Sveučilište u Zagrebu

Lucija Šimičić, Odjel za lingvistiku, Sveučilište u Zadru